*Dövlət Radiotezliklər İdarəsinin*

 *01 noyabr 2021-ci il tarixli 158 nömrəli*

*əmri ilə təsdiq edilmişdir*

**Radiorele xətti (RRX) üzrə Anketlərin (fərdi halda) doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan şəkildə dri.az saytı üzərindən) təqdim olunur.

 Eyni zamanda e-gov.az saytı üzərindən (Radiorabitə vasitələrinin qeydiyyatı üçün müraciətin və sənədlərin qəbulu bölməsi) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**RRX –** iki stasionar radiorabitə qurğuları arasında radiosiqnalların ötürülməsi üçün istifadə olunan avadanlıqlar hesab edilir.

**Modulyasiya –** daşıyıcı siqnalın ötürülməsi üçün onun yüksək tezlikli siqnalla birləşdirməsi. **Şüalanma tipi –** **modulyasiya növünü, şüalanma növünü və** ötürülən digər məlumatları xarakterizə edən xüsusi göstərici.

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, telefon (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq ayrılmış şəxsin mobil telefon nömrəsi. Elektron poçt ünvanı kimi təşkilatın rəsmi e-mail ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və e-poçt ünvanı qeyd edilir.

3-cü sətrdə **(“Tipi,markası”)** RRX-nın modeli və markası qeyd edilir.

4-cü sətrdə (**“Zavod seriya nömrəsi”)** RRX-nın zavod seriya nömrəsi qeyd edilir.

5-ci sətrdə (**“Quraşdırma məntəqəsi”)** RRX-nın faktiki quraşdırıldığı ünvan, inzibati ərazi vahidi qeyd olunur ( hər iki ünvan müvafiq olaraq A və B).

6-cı sətrdə **(“Coğrafi koordinatları E/N)**- hər bir avadanlığın faktiki quraşdırıldığı ünvanın (yerin) coğrafi koordinatları (E və N) qeyd edilir.

7-ci sətrdə **(“İstismara verildiyi tarix”)** RRX-nın istismara verilmə tarixi qeyd olunur.

8-ci sətrdə **(Təyinatı)** ötürülən məlumatlar (səs, data, yayım siqnalları) qeyd olunur.

9-cu sətrdə **(“Tezliyi (MHs)”)** RRX-nın kökləndiyi ötürmə və qəbul radiotezlikləri qeyd edilir.

10-cu sətrdə **(“Tezlik zolağının eni (MHs)”)** ayrılmış tezlik kanallarıüzrə istifadə olunacaq tezlik zolağının eni qeyd edilir.

11-ci sətrdə **(“Çıxış gücü”)** efirə yaydığı siqnalın maksimum səviyyəsi (Vt/dBm) qeyd edilir.

12-ci sətrdə **(“Kanalın tutumu”)** məlumatların ötürmə qabiliyyəti (kbit/s) qeyd olunur

13-cü sətrdə **(“Modulyasiyanın növü”)** daşıyıcı siqnalın ötürülməsi üçün onun yüksək tezlikli siqnala birləşdirməsi üsulu qeyd olunur (QPSK, QAM və s.).

14-cü sətrdə **(“Şüalanma tipi”)** - ötürülən şüanın tipi (G7D, G7W, G9W, D7W və s) qeyd olunur.

15.1-ci sətrdə **(Antenanın tipi növü)** RRX-ya qoşulmuş antenanın tipi və növü qeyd olunur.

15.2-ci sətrdə **(Antenanın polyarizasiyası)** ötürülən siqnalın vertikal (V) və ya horizontal (H) müstəvidə yayımlanması qeyd olunur.

15.3-cü sətrdə **(Antenanın yer səthindən hündürlüyü)** hər bir avadanlığa (site A / site B) qoşulan antenanın yer səthindən asılma hündürlüyü qeyd olunur.

15.4-cü sətrdə **(“Antennanın şüalanma azimutu”)** - hər bir avadanlıq üzrə (site A/siteB) ötürülən siqnalın maxsimum şüalanma istiqaməti (dərəcə) qeyd olunur.

15.5-ci sətrdə **(“Antenanın güclənmə əmsalı”)** ötürülən siqnalınantena tərəfindən güclənmə göstəricisi (dB) qeyd olunur.

15.6-cı sətrdə **(“Antenanın istiqamətləndirmə diaqramının eni”)** **maxsimum yayım** istiqamətində anten diaqramının eni qeyd edilir.